ओलम्पिकको तयारीलाई प्रिन्स श्रीलंका जाँदै
नेपाली ब्याडमिन्टन खेलाडी प्रिन्स दाहाल पेरिस ओलम्पिकको तयारीका लागि आइतबार श्रीलंकाको कोलम्बो जाने भएका छन् ।
काठमाडौँ — नेपाली ब्याडमिन्टन खेलाडी प्रिन्स दाहाल पेरिस ओलम्पिकको तयारीका लागि आइतबार श्रीलंकाको कोलम्बो जाने भएका छन् ।प्रिन्सले कोलम्बोमा राइजिङ स्टार्स ब्याडमिन्टन एकेडेमीमा २० दिन प्रशिक्षणमा गर्नेछन् । उनको प्रशिक्षण जुन २ देखि सुरु हुनेछ । उनलाई इन्डोनेसियाको राष्ट्रिय टिमसमेत सम्हालिसकेका इन्डोनेसियाकै टोनी वाहयुदीले प्रशिक्षण दिनेछन् । प्रिन्स पेरिस ओलम्पिकका लागि वाइल्ड कार्डमार्फत छनोट भएका खेलाडी छन् । पहिलोपल्ट नेपाली ब्याडमिन्टन खेलाडी ओलम्पिकलाई छानिएका हुन् ।प्रिन्ससँगै ब्याडमिन्टनका मुख्य प्रशिक्षक सुदिप योञ्जन पनि श्रीलंका जानेछन् । उनीहरूलाई राष्ट्रिय खेलकुद परिषद्का सदस्य–सचिव टंकलाल घिसिङले शुक्रबार बिदाइ गरे । घिसिङले ब्याडमिन्टन संघलाई प्रिन्सको ओलम्पिक यात्रासम्मको तयारीका लागि ‘ट्रेनिङ प्लान’ पेस गर्न निर्देशन दिँदै नेपाली प्रशिक्षकको स्तरवृद्धि गराउने उद्देश्यले प्रिन्ससँगै प्रशिक्षकलाई पनि श्रीलंका पठाइएको बताए ।